Ǎ Ńtondôbə, Zāmbá yǎ ā vudan ! Həbə́gə́, ǎ Zāmbá yǎ ā vudan ! 2Kódógō á sí, ǎ ńtsîg ǹtól sí, yáágán ai mim̀búbún mân mábán. 3A kələ kwí ńnyie m̀bé, ǎ Ńtondôbə, bəku bə́ ńyə́bə́ ? A kələ kwí ńnyie m̀bé bəku bə́ ńyəbə́ báyi dɔ ? 4Bâbɔ hə məndóg, bákɔ̄bɔ ǹkəg alɛ̌d, bâbɔ engún, bəbɔ bə́ ábé bə́tē. 5Ǎ Ńtondôbə, báfīd áyɔŋ dóe, básāmala elíg dzóe. 6Bátsīg miǹkús ai bəyə́ŋ kíŋ, báwē bān nyūī. 7Bɔ́ nâ: "Ǹtondôbə ǎ yēn kig; Zambá Yákɔb ǎ yə̌m kig dzóm!" 8Ǎkūkǔd bod yā zāŋ ébá mə́sə bəvɔ́g, yəmân dɔ́; mínā miǹkɔ́d míńsísīm, myǎyi bələ́ fəg ábǒg áfē, ǎ mə́kúd mā ? 9Ényɔ́ yǎ á ngābə́m məlɔ́, éyə a nə́ dzǎm bɔ̌ tə wóg yá? Ényɔ́ yǎ á ngākom mís, éyə a nə́ dzǎm bɔ̌ tə yén yá ? 10Ényɔ́ yǎ á ngākɔ́ŋan ai məyɔŋ, éyə a nə́ dzǎm bɔ̌ tə ndəgələ yá ? Nyé yǎ á ngāvə́ mod oyəm. 11Ǹtondôbə a yəm nâ bivwé míńtámáŋ bí mod bí nə́ fɔngɔ́. 12Mvɔ̌m é mod wakɔ́ŋan ai nyé, ǎ Ńtondôbə ényɔ́ wāyə́gələ ai mvéndé dzoe, 13Ḿból yə̄ nâ ó və̄ nyé áwɔí ámǒs ámalá, ábōg ébē dzɔ̂ yáfágaban ású bəku bə́ ńyə́bə́. 14Amú Ǹtondôbə ǎ dzogě kig ayɔŋ díé á sí, ǎ yǐ kig vóan élīg dzíé: 15Bâyi dúgán tsíg ńtól á sósōō, éyɔ̌ŋ tē é bod bə́sə̄ bə́ nə́ mīńnə̄m tə́tə̄lə́ báyi tɔbɔ kíŋ ai wá. 16Zá ā yi tə́bə̄ á ngām dzama nə́ a lúman ai bəbə̂ bə́ bod ? Zá ā yi kə ai ma ngǎm á étsígi ǹtól nə́ á kpēe bəbɔ bə́ ábé ? 17Ngə́ Ńtondôbə á bɔ təge ma sɔ́ ka, ngə́ ndoŋ bivól ńdzɔ e ńtɔa yǎ étɔbɔgɔ dzáma. 18Éyɔŋ mə̌ dzô nâ: "Mayi ku !” M̀kpáán mətǐŋ wóe, ǎ Ńtondôbə, ó súgu ma bifág á mvús. 19Á ńtɔ̄á hḿ naa, éyɔŋ abuí miǹdzǔg láyádan ma, mə̌ ngazamba ai awónóŋ dóe. 20Yə o nə ngǎm ai étsígi mədzó ébom kamá dzī ? Édzí yábonde azóé á ḿbyandán mə̄mvéndé ? 21Bálūman ai enyiŋ sósōō mod, bâkad nə́ a nə á məku ḿbəmbə mod a nə́ təge ai atɔ́n. 22Dzam dá, Ǹtondôbə énye a nə́ mā ndá kɔ̄a. Zambá wáma a nə ákóm yā mākə sɔbɔ étēde.